Radio24syv mister en tredjedel af sin bevilling, 40 procent af TV2 skal sættes til salg og den såkaldte public service-pulje får en størrelse på cirka 200 millioner kroner.

Sådan lyder regeringens medieudspil, erfarer TV2.

Regeringen vil torsdag fremlægge sit medieudspil.

Udspillet skal åbne for forhandlinger om et nyt medieforlig, der dækker fra 2019. Forud for forhandlingerne har regeringen og Dansk Folkeparti opnået en enighed om, at Danmarks Radio skal spare 20 procent.

Det TV2 erfarer, vil betyde, at regeringen også mener, at Radio24syv og TV2's regioner skal spare.

Radio24syv skal skrumpe med en tredjedel på fem år. Mens TV2's regioner skal spare to procent hvert år i fem år.

Udspillet ønsker også at udvide public service-puljen fra de cirka 35 millioner kroner den har i dag til omkring 200 millioner kroner.

Ifølge TV2 vil udspillet anvise, hvordan DR skal spare. Mediekoncernen skal ifølge TV2's formidling af udspillet bringe antallet af tv-kanalen ned fra seks til fire. Desuden skal både en radiokanal og en tv-kanal sendes i udbud ifølge TV2.

Derudover skal 40 procent af TV2 skal sættes til salg. Kulturministeren udnævnte før påske en ny bestyrelse for TV2. Dens udtalte mål er at gøre TV2 klar til et salg.

En anden del, af det Dansk Folkeparti og regeringen allerede er enige om, er, at medielicensen afskaffes. I stedet skal pengene til de statsstøttede medier hentes over skatten.

Regeringen fremlægger sit udspil torsdag klokken 13.

Direktør Jørgen Ramskov siger til TV2:

- Nu vil vi lige vente og se, hvad udspillet helt konkret lægger op til i morgen. Vi har længe efterlyst flere muligheder for at kunne skrue på indtægterne og med tiden aftrappe licensen. Men jeg kan slet ikke se, hvordan det skulle kunne lade sig gøre, at vi uden videre skal gå fra et budget på 90 millioner til 60 millioner. Så bliver det en helt anden radio, fortsætter han.

Det bliver nogle lange forhandlinger.

Sådan lyder det fra Dansk Folkepartis medieordfører, Morten Marinus, torsdag morgen forud for, at kulturminister Mette Bock (LA) præsenterer regeringens medieudspil.

Dele af udspillet, som TV2 kan fortælle om før offentliggørelsen, er nemlig meget langt fra DF's politik.

Blandt andet vil regeringen ifølge TV2 skære 33 procent af Radio24syvs budget.

- Det er meget voldsomt, siger Morten Marinus.

Regeringen skulle også være på vej med et forslag om at spare to procent årligt på TV2's regioner. Det er helt uacceptabelt, set med DF's øjne.

- DF går ind til de her forhandlinger med modsat fortegn. Vi vil styrke de lokale og regionale medier, siger Marinus.